‘Prokureur’, 11 ander vas oor veediefstalVan die verdagtes. Foto: SAPD Die polisie in Mpumalanga het ŉ 32-jarige man, wat glo ŉ prokureur is, asook 11 ander verdagtes in hegtenis geneem vir die besit van vermoedelik gesteelde vee. Brig. Leonard Hlathi, polisiewoordvoerder, het gesê die 32-jarige man is in die Breyten-omgewing in hegtenis geneem nadat die polisie inligting gekry het oor ŉ “ooreenkoms” wat glo aangegaan is. Lede van Middelburg se veediefstaleenheid het ŉ operasie van stapel gestuur met die bystand van ander eenhede en ŉ private veiligheidsmaatskappy, Anti-Crime Security Unit (ACSU). “Die lede het op twee vragmotors afgekom wat vol vee gelaai is en ŉ derde vragmotor wat hulle nog besig was om te laai.” Van die verdagtes. Foto: SAPD Van die verdagtes het van die toneel gevlug, maar die 32-jarige man en nog ŉ ander man is in hegtenis geneem. Die polisie het egter leidrade opgevolg waarna nog 10 verdagtes, tussen 34 en 53 jaar oud, in hegtenis geneem is. Volgens Hlathi het die polisie op die drie vragmotors, ŉ bakkie en R95 000 kontant beslag gelê. Die verdagtes sal binnekort in die hof verskyn op aanklag van veediefstal en die besit van vermoedelik gesteelde goedere. Hlathi het gesê daar is vasgestel dat dit nie die eerste keer is dat die gemeenskap rondom Breyten onder veediefstal deurloop nie. “Daar word ook berig dat twee mans en ŉ vrou wat tydens die diefstal na die vee gekyk het, deur die verdagtes aangeval is. Hulle hande en voete is glo vasgebind en hulle is aangehou terwyl die verdagtes die vee gesteel het.” Die ondersoek na die voorval gaan voort. Een van die vragmotors waarop beslag gelê is. Foto: SAPD